K. Tóthová, poslankyňa: (2002-04-04):
Osobne podporujem tento legislatívny návrh, pretože už v minulosti sme mali niečo podobného v našom práve, čo sme nerozvážne, nedomyslene odmietli. A neposúdili sme pozitívy, ktoré takýto inštitút prináša. A myslím, že je veľmi vhodné v novom šate prispôsobenom na nové podmienky naň nadviazať. Aj prvýkrát, keď sme rokovali o tomto legislatívnom návrhu, som patrila medzi poslancov, ktorí tento legislatívny návrh podporili. Totiž každý legislatívny návrh by ctená snemovňa mala domýšľať do praxe. A mala by posúdiť, či prax vyžaduje také riešenie a aké dopady to do praxe môže mať. Osobne som presvedčená, že dopad tohto legislatívneho návrhu bude pozitívny, pretože prispeje k zníženiu kriminality na Slovensku. Žiaľ, nemôžeme sa chváliť tým, že by kriminalita klesala. Žiaľ, nemôžeme sa tým chváliť, že by recidíva klesala. A nemôžeme sa ani chváliť tým, že práve osoby mladé, mladistvé by nemali vysoký percentuálny podiel na páchaní trestných činov. A práve u týchto osôb dohľad môže mať výslovne nielen prevenčný, ale aj výchovný účel. Myslím, že predložený legislatívny návrh jasne vymedzuje, v čom je podstata ochranného dohľadu, že podstata je v tom, že zákonom sa povinnej osobe, resp. osobe, na ktorú sa má vzťahovať ochranný dohľad, ukladajú určité povinnosti. Som totožná s predloženým návrhom, že tieto povinnosti v § 2 ods. 1 sa vymedzujú taxatívne, pričom odsek 2 dáva možnosť súdnemu orgánu uložiť aj ďalšie obmedzenia podľa miestnych pomerov a pomerov subjektívnych, to znamená vzhľadom na osobu páchateľa. Je presne vymedzené, že ochranný dohľad súd uloží nebezpečnému recidivistovi a... (Vyrušovanie v sále.) Pán poslanec, ty si odborník na trestné právo, máš možnosť vystúpiť, poprípade faktickou poznámkou, áno, reagovať na to. Ja si myslím, že tento ochranný dohľad treba uložiť tým osobám, ktoré sú recidivisti, ale nie každému recidivistovi, lebo napr. recidivista môže byť aj pri páchaní dopravných nehôd a to nemusí byť nebezpečná recidíva, áno. Tam keď sa mu odníme vodičský preukaz, tak možno ochranný dohľad by absolútne neplnil svoj účel. Ale mne sa takéto riešenie pozdáva. A naviac, mám pre predkladateľa otázku k § 5 a k § 7. Týka sa to problematiky výkonu ochranného dohľadu a momentu, keď začne sa s výkonom ochranného dohľadu, a to vzhľadom na ustanovenie § 5 ods. 1, kde sa hovorí: „S výkonom ochranného dohľadu sa začne po výkone trestu odňatia slobody.“ Ale v § 7 sa uvádza, že výkon ochranného dohľadu sa prerušuje počas výkonu väzby. No väzba je časový moment, keď ešte nie je rozhodnuté o treste. To znamená, nemôžem jednoznačne uviesť, aspoň podľa môjho názoru, v § 5 ods. 1, že výkon ochranného dohľadu sa začne po výkone trestu, a v § 7 hovoriť, že výkon ochranného dohľadu sa prerušuje počas výkonu väzby. Totiž to by musel už ochranný dohľad začať pred väzbou. Možno, keď dostanem vysvetlenie, áno, ale obyčajne a pokiaľ človek nie je vo väzbe, ešte nie je odsúdený. A keď je odsúdený, tak vlastne má nastúpiť výkon trestu. Jedine, pán poslanec, že by ste tam mali na mysli to obdobie, ale aj potom to možno lepšie formulovať, keď už je rozhodnuté o treste, ale ešte osoba, ktorá má ísť do výkonu trestu odňatia slobody, ešte nie je v zariadeniach Zboru väzenskej a justičnej stráže. To znamená, je na slobode napriek tomu, že rozhodnutie nadobudlo právoplatnosť, vykonateľnosť. Možno je to z toho dôvodu, že nie som expert na trestné právo. Ale ako právnikovi mi to nie je celkom zrejmé. Preto nie som si celkom istá, či to bude zrejmé aj bežným občanom v tejto štylistike. Preto by som bola nesmierne rada keby som dostala akosi bližšie vysvetlené tieto ustanovenia. Odhliadnuc od tejto mojej pripomienky opakujem, čo som uviedla v úvode. Ja osobne takýto legislatívny návrh podporujem, považujem ho za prínosný, považujem ho za potrebný a verím, že najmä u osôb, ktoré sú v nižších vekových kategóriách a dopúšťajú sa trestnej činnosti, bude mať význam tento inštitút a že zabráni ďalšej ich recidíve a ďalšiemu páchaniu trestnej činnosti, čo môže byť len nanajvýš želateľný výsledok pre spoločnosť. Ďakujem vám za pozornosť.